**AZ ORSZÁGOS MŰSZAKI IRÁNYÍTÓ TÖRZS KÖZLEMÉNYE**

**2013.06.05. 24.00 óra**

Orbán Viktor miniszterelnök június 4-én délben veszélyhelyzetet hirdetett ki a Duna áradása miatt az érintett térségekre.

Az ár várható levonulása az emberi erőforrások és a technikai eszközök bevetésének köszönhetően előreláthatólag sehol nem okoz majd kritikus, kezelhetetlen helyzetet.

A védekezés folyamatosan, tervszerűen zajlik. Az eredményesség érdekében a helyi lakosság és a közvetlenül nem érintett települések polgárai és civil szervezetei a vízügyi szakemberek irányításával ütemezetten végzik a szükséges feladatokat.

A Katasztrófavédelmi Koordinációs Tárcaközi Bizottságnak a védekezéshez szükséges minden forrás a rendelkezésére áll. A most következő napokban várhatóan lesznek elzárt, megközelíthetetlen települések. A védekezés irányítói erre is felkészültek, ezeknek az ellátását időben megszervezték.

Az Országos Műszaki Irányító Törzs eddig 16 helyen hozott létre központi homokzsáktöltő telepeket, amelyek a védekezésben résztvevőknek jelentenek újabb tartalékot. Ezeknek a tartalékhelyeknek a célja az, hogy az állam által finanszírozott homokzsákok a tetőzés folyamán, hirtelen igény esetén is azonnal eljussanak az állami védvonalakra, az önkormányzatokhoz, illetve a lakossághoz. Az önkormányzati védelmi feladatok ellátását az OMIT által kirendelt szakemberek segítik.

A folyamatosan beérkező adatok alapján, az árhullám levonulása nagy feladatot jelent, de ezzel az országos méretű összefogással, közösen, sikerrel megoldható. A védekezést az Országos Vízügyi Főigazgatóság koordinálja.

Csütörtökön délelőtt összeül az OMIT Tudományos tanácsa, melyet a 2000. évi rendkívüli Tiszai árvízvédekezés alkalmával hívtak össze először a védekezés kritikus helyzeteinek elemzéséhez és a szükséges megelőző, illetve operatív beavatkozások döntéseinek előkészítéséhez. A Tudományos Tanács javaslattevő, véleményező szerepet tölt be az OMIT mellett.

**A legfrissebb árvízi adatok a Dunán:**

2013. június 5-én 23.00 órakor az alábbi vízállásokat mérték:

|  |  |  |  |  |  |  |
| --- | --- | --- | --- | --- | --- | --- |
| Vízmércék | 4 órával korábbi vízállások | Aktuális vízállások | Tetőzés | Tetőzés várható időpontja | Eddigilegnagyobb vízszint | Időpontja |
| **Nagybajcs** | 767 cm | 786 cm | 900 + - 10 | 2013. 06. 08. napközben | 875 | 2002 |
| Komárom | 670 cm | 684 cm | 830 + - 10 | 2013. 06. 09. reggel | 802 | 2002 |
| Esztergom | 619 cm | 630 cm | 795 + - 15 | 2013. 06.09. este | 771 | 2002 |
| Nagymaros | 550 cm |  563 cm | 740 + - 15 | 2013. 06. 10. hajnal | 714 | 2006 |
| **Budapest** | 690 cm |  699 cm | 885 + - 20 | 2013. 06.10. napközben | 860 | 2006 |

**Jelenleg 707,7 km töltésen van árvízvédelmi készültség Magyarországon.**

**I. fokú védekezés van 371,7 km-en (a Dunán Budapest alatt Ercsitől az országhatárig, a Marcal középső szakaszán).**

**II. fokú védekezés van 82,4 km-en (a Duna Budapest alatti szakaszán a jobb parton Érdig, a bal parton Soltig)**

**III. fokú védekezés van 62,4 km-en (a Rába Győr-Árpási, Győr-Koroncói szakaszán, a Marcal Győr-Koroncói, valamint a Koroncó-Mórichida árvízvédelmi szakaszán).**

**Rendkívüli védekezés van 191,2 km-en (a Győr-Moson-Sopron megye területén a Duna-menti és Mosoni-Duna menti, Komárom-Esztergom megye és Pest megye Budapest feletti területén a Duna-menti állami védvonalakon).**

**A védekezésben résztvevő önkormányzatok száma: 13 db**

Országos Műszaki Irányító Törzs

Országos Vízügyi Főigazgatóság, 2013.06.05.24.00 óra